***“ Хуш киләсең-Нәүрүз! “***

Яр Чаллы. 2012ел.

*Нәүрүз*-төрки халыкларның кышны озату, язны каршы алу бәйрәме ул. Безнең әби-бабаларыбыз аны көн белән төн тигезләшкән вакытта,ягъни 21-22 нче мартта, билгеләп үткәннәр. Бу көнне өйдән өйгә кереп нәүрүз әйтү һәм бүләк җыю йоласы киң таралган булган. Алар йорт –хуҗаларына саулык –иминлек, кырларга бай уңыш теләгәннәр. Ә кешеләр үзләренең теләкләрен Нәүрүзгә әйтеп калырга тырышканнар, ярышлар, уен-җыр булган. Бәйрәмнең үзәгендә кыш белән яз бәхәсе булып, яз җиңгәч, гомуми бәйрәм башланган.

*(Зал урман күренешен хәтерләтә, бер читтә йорт тора, кош сайраган тавышы.)*

*Айгөл*: Тиздән Нәүрүз бәйрәме җитә, ә ул һаман күренми. Барып эзләп кайтыйм әле, бәлки адашмам.(*урман буйлап йөри*)

Ай-һай, бигрәк күңелле урманда, кошлар сайрый. Ниндидер чәчәк тә үсеп чыккан.*(карый*).Бу бит тылсымлы чәчәк, ул шундый матур.

*Урман хуҗасы*:Кем бар анда,минем урманымда кем тавыш чыгарып йөри?

*Айгөл*:Бу мин-Айгөл.

Урман хуҗасы:Ни эшләп йөрисең син, кызыкай?

*Айгөл*:Тиздән Нәүрүз бәйрәме җитә, ә ул юк та юк.Аны эзләп йөрим, зинһар ярдәм ит*.(елый).*

Урман хуҗасы: Я, елама, менә сиңа тылсымлы чәчәк*(үсеп утырган чәчәкне* *алып бирә*), ул сиңа Нәүрүзне табарга булышыр.

*Айгөл*: Ай, рәхмәт. Минем күңелем күтәрелеп китте,биисем килә.Әйдә биибез.(*татар биюе бииләр*).

*Бию.*

*Урман хужасы*: Ярый,Айгөл, хәерле юл сиңа, мин китәм, урманда эшем күп.

*(чыгып китә)*

*Айгөл*: Рәхмәт сиңа, Урман хуҗасы, сау бул.(*кул болгап озата).*

*(Аю килеп чыга)*

*Аю*: Кем мине йокыдан уятып йөри? Кем син? Хәзер мин сине ашыйм.

*Айгөл*: Тукта, аю, дус, менә бу чәчәкне иснәп кара әле....

*Аю:* Ай, нинди хуш исле чәчәк! Ачуларым бетте. Мин сиңа яз турында бер шигырь сөйлим әле:

*Яз килә!Яз килә!*

*Сыерчыклар килә.*

*Гөрләшеп, сайрашып*

*Җырчы кошлар килә!*

*Айгөл: Аю дус, рәхмәт сиңа!*

*Аю*: Я, ярый, мин киттем. Сау бул кызыкай!

*Айгөл: Сау бул!(кул болгый)*

*(Бүре килеп чыга*)

*Бүре:* У-у-у ашарга ит тә булды, мин сине ашыйм.

*Айгөл:* Тукта инде! Исәнме!

*Бүре*: Кем син? Исемең ничек?

*Айгөл*: Минем исемем Айгөл, кара әле нинди матур чәчәк, исе тәмле, иснәп кара.(*бүре исни)*

*Бүре:* Бигрәк тәмле исе, явызлыгым да бетте. Минем уйныйсым килә,әйдә уйныйбыз.

*Уен: “Көн – төн”.*

*Айгөл:* Рәхмәт бүре дус!(*бүре саубуллашып чыгып китә).*

(*Куян килеп чыга)*

*Куян:* Мин бүредән качып йөрим, ул монда түгелме?Куркам....

*Айгөл*: Юк – юк, куянкай!Кил әйдә, курыкма. Мә әле бу чәчәкне иснәп кара.

*Куян*: Бигрәк тәмле, куркуым да бетте.

*Айгөл:* Куянкай, мин Нәүрүзбикәне эзләп йөрим,син аны күрмәдеңме? Кайда икән ул?

*Куян*: Мин аны беләм, әйдә йортын күрсәтәм.(*йорт янына киләләр).*

Менә шушы, ә миңа китәргә кирәк, сау бул.

*Айгөл*: Рәхмәт куянкай! Сау бул!

(*Айгөл Нәүрүз йортының ишеген шакый)*

*Нәүрүз*: Кем бар анда?

*Айгөл*: Бу мин-Айгөл.Тиздән Нәүрүз бәйрәме, сине бәйрәмгә алырга килдем.

Нәүрүз: Ай рәхмәт, Айгөл.Хәзер барабыз.

(*Көй яңгырый, бәйрәмгә киләләр).*

*Нәүрүз*: Исәнмесез балалар!

*Агымсулар кичтек без,*

*Сезгә килеп җиттек без,*

*Нәүрүз әйтеп уздык без*

*Нәүрүз мөбарәк булсын!*

*1 бала :*

*Кыш китте, яз килде,*

*Үрдәк белән каз килде.*

*Былбылдан аваз килде.*

*Нәүрүз мөбарәк булсын!*

*2 бала :*

*Нәүрүз килде, тиз килде,*

*Нәүрүз килде, яз килде,*

*Яз белән байлык килде*

*Яз белән шатлык килде.*

*3 бала :*

*Нәүрүз килә, Нәүрүз килә,*

*Нәүрүзне зурлыйк әле.*

*Гөрләвекләр челтерәвенә*

*Кушылып җырлыйк әле.*

*4 бала :*

*Нәүрүз килә,Нәүрүз килә,*

*Илләр, көннәр ямьләнә,*

*Бергәләшеп биергә дип*

*Куллар-кулга бәйләнә.*

*5 бала :*

*Нәүрүз килә, Нәүрүз килә,*

*Күктән нурлар сибелә.*

*Туган илем, туган җирем*

*Язны күреп сөенә.*

*6 бала :*

*Яратабыз көзне дә*

*Яратабыз кышны да*

*Яратабыз җәйне дә*

*Яратабыз язны да.*

*Нәүрүз:* Балалар, әйдәгез өйдән-өйгә кереп күкәй җыйыйк.

*7 бала :*

*Ач ишегең керәбез*

*Нәүрүз әйтә киләбез*

*Нәүрүз котлы булсын*

*Нәүрүз котлы булсын.*

*8 бала :*

*Әй, түтәй, бир безгә күкәй,*

*Безгә бирсәң бер күкәй*

*Тавыгың салыр йөз күкәй.*

*(түтәй тәрәзәдән күкәй бирә)*

*Нәүрүз*: Рәхмәт түтәй.

Балалар, ә хәзер күңел ачыйк.Бер җырлап алыйк.

*Җыр : “Яз килгән”.*

(*Кыш бабай керә).*

*Кыш бабай:* Бу нинди бәйрәм сездә,миннән башка?

Айгөл: Яз кызы,Нәүрүз килде.Аны каршылап,Нәүрүз бәйрәме уздырабыз.

*Кыш бабай:* Юк, үткәрми торыгыз әле,мин болай гына китәргә җыенмыйм.Өч тапкыр ярышып карыйк....

*1 ярыш*: Менә минем чанам, икебез ике якка йөгерәбез, кем алдан килеп утыра, шул җиңүче була.

(*кыш бабай җиңелә).*

*2 ярыш:* Йомырка салынган кашык кабып йөгерү.

*(кыш бабай җиңелә).*

*3 ярыш*: Бию ярышы.

(*бииләр, кыш бабай егыла).*

*Кыш бабай:* Уф арыдым, эрим.Кызым Нәүрүз, бик булдыклы, зирәк, уңган икәнсең.Мин тыныч күңел белән тәхетемне калдырып китәм.Сау булыгыз балалар!

*Айгөл*: Бәйрәмне дәвам итәбез,әйдәгез уеннар уйныйк...

*Уеннар:*

*1.”Кошлар һәм читлек*”.

*2.”Сулыкларны сикереп уз”.*

*Нәүрүз:* Ә хәзер миңа китәргә вакыт.Мине башка балалар бакчасында да көтәләрдер.Сау булыгыз!

*Айгөл:* Сау бул,Нәүрүзбикә!